ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΣΤΟ ΣΥΜΒΟΥΛΙΟ ΚΑΙ ΣΤΟ ΕΥΡΩΠΑΪΚΟ ΚΟΙΝΟΒΟΥΛΙΟ - ΔΙΟΡΘΩΤΙΚΗ ΕΠΙΣΤΟΛΗ ΑΡΙΘ. 1 TΟΥ ΠΡΟΣΧΕΔΙΟΥ ΠΡΟΫΠΟΛΟΓΙΣΜΟΥ ΓΙΑ ΤΟ 2003 - ΤΜΗΜΑ III - ΕΠΙΤΡΟΠΗ

Έχοντας υπόψη:

- Το άρθρο 272 της συνθήκης για την ίδρυση της Ευρωπαϊκής Κοινότητας,

- Το άρθρο 78 της συνθήκης για την ίδρυση της Ευρωπαϊκής Κοινότητας Άνθρακα και Χάλυβα,

- Το άρθρο 177 της συνθήκης για την ίδρυση της Ευρωπαϊκής Κοινότητας Ατομικής Ενέργειας,

- Το άρθρο 14 του δημοσιονομικού κανονισμού της 21ης Δεκεμβρίου 1977, ο οποίος εφαρμόζεται στον γενικό προϋπολογισμό των Ευρωπαϊκών Κοινοτήτων [1] όπως τροποποιήθηκε τελευταία με τον κανονισμό 762/2001 [2] της 9ης Απριλίου 2001,

[1] ΕΕ L 356, 31.12.1977, σ. 1.

[2] ΕΕ L 111, 20.4.2001 σ. 1.

Με το παρόν έγγραφο η Ευρωπαϊκή Επιτροπή υποβάλλει τη διορθωτική επιστολή αριθ. 1 του προσχεδίου προϋπολογισμού για το 2003 για τους λόγους που αναφέρονται στην αιτιολογική έκθεση.

***

Η χρηματοδότηση της παρούσας διορθωτικής επιστολής αποτελεί αντικείμενο τεχνικού παραρτήματος το οποίο καταρτίζεται χωριστά.

ΠΕΡΙΕΧΟΜΕΝΑ

ΑΙΤΙΟΛΟΓΙΚΗ ΕΚΘΕΣΗ

1. ΓΕΝΙΚΗ ΕΙΣΑΓΩΓΗ

2. ΤΟΜΕΑΣ 2: ΔΙΑΡΘΡΩΤΙΚΕΣ ΕΝΕΡΓΕΙΕΣ: ΜΕΤΑΡΡΥΘΜΙΣΗ ΤΗΣ ΚΟΙΝΗΣ ΑΛΙΕΥΤΙΚΗΣ ΠΟΛΙΤΙΚΗΣ ΚΑΙ ΣΥΜΠΛΗΡΩΜΑΤΙΚΟ ΚΟΙΝΟΤΙΚΟ ΜΕΤΡΟ ΓΙΑ ΤΗ ΔΙΑΛΥΣΗ ΑΛΙΕΥΤΙΚΩΝ ΣΚΑΦΩΝ

2.1. Ιστορικό

2.2. Προβλεπόμενες ενέργειες

2.3. Υπολογισμός του κόστους της μεταρρύθμισης

2.4. Κόστος του ειδικού μέτρου το 2003 και νέος αναπρογραμματισμός στα διαρθρωτικά ταμεία

2.5. Επιπτώσεις στον κοινοτικό προϋπολογισμό του 2003

3. ΑΝΑΚΕΦΑΛΑΙΩΤΙΚΟΣ ΠΙΝΑΚΑΣ ΒΑΣΕΙ ΤΩΝ ΔΗΜΟΣΙΟΝΟΜΙΚΩΝ ΠΡΟΟΠΤΙΚΩΝ

ΓΕΝΙΚΗ ΚΑΤΑΣΤΑΣΗ ΤΩΝ ΔΑΠΑΝΩΝ

ΑΙΤΙΟΛΟΓΙΚΗ ΕΚΘΕΣΗ

1. ΓΕΝΙΚΗ ΕΙΣΑΓΩΓΗ

Το άρθρο 14 του Δημοσιονομικού Κανονισμού προβλέπει ότι η Επιτροπή μπορεί να παρουσιάσει μια διορθωτική επιστολή του προσχεδίου προϋπολογισμού με βάση πληροφορίες που δεν ήταν διαθέσιμες κατά την περίοδο κατάρτισης του προσχεδίου. Παρά το γεγονός ότι η μεταρρύθμιση της κοινής αλιευτικής πολιτικής είχε ήδη ανακοινωθεί στον τόμο 0 του ΠΠ, η πρόταση για τη νομική βάση ήταν ακόμα υπό θεώρηση από την Επιτροπή. [3] Η παρούσα πρόταση τηρεί την προθεσμία που προβλέπεται στην παράγραφο 2 του άρθρου 14 του Δημοσιονομικού Κανονισμού.

[3] COM. (2002) 300 της 15 Ιουνίου 2002, σ. 110

Η Επιτροπή παρουσιάζει τη συνημμένη διορθωτική επιστολή αριθ. 1 του προσχεδίου προϋπολογισμού 2003, η οποία καλύπτει ένα και μοναδικό στοιχείο. Η παρούσα πρόταση αποσκοπεί στη δημιουργία της δημοσιονομικής δομής που συνοδεύει την πρόταση για νομική βάση [4] και συνδέεται με την πρόταση για κινητοποίηση του μέσου ευελιξίας που έχει ήδη εισηγηθεί η Επιτροπή στις 10 Ιουλίου 2002.

[4] COM. (2002) 190 της 28 Μαΐου 2002

Η Επιτροπή πρότεινε στις 28 Μαΐου 2002 μια κύρια αναθεώρηση της κοινής αλιευτικής πολιτικής με στόχο έναν αλιευτικό στόλο το δυναμικό του οποίου θα ευθυγραμμίζεται με τους διαθέσιμους αλιευτικούς πόρους. Η αναθεώρηση αυτή περιλαμβάνει ένα συμπληρωματικό μέτρο που έχει σχεδιαστεί για να παράσχει συμπληρωματικά κίνητρα για τη διάλυση αλιευτικών σκαφών ώστε να αντιμετωπισθεί επειγόντως το πλεονάζον αλιευτικό δυναμικό στην αλιεία. Γ' αυτό τον σκοπό απαιτούνται πρόσθετοι πόροι για την έναρξη της μεταρρύθμισης το 2003.

Επειδή το εν λόγω μέτρο θα ήταν επιλέξιμο για το ΧΜΠΑ και προβλέπει μια μεγάλη ανακατάταξη των προγραμμάτων ΧΜΠΑ, το νέο κονδύλιο πρέπει να χρηματοδοτηθεί από τον τομέα 2 των δημοσιονομικών προοπτικών. Όσον αφορά το πρόγραμμα αναδιάρθρωσης των ισπανικών και πορτογαλικών πλοίων και αλιέων που χρηματοδοτήθηκε από τον τομέα 2 ήδη το 2002 μπορεί να εφαρμοστεί ο ίδιος συλλογισμός. Επειδή δεν έχει παραμείνει κανένα περιθώριο κάτω από το ανώτατο όριο του τομέα 2, η Επιτροπή εισηγήθηκε πρόταση κινητοποίησης του μέσου ευελιξίας που προβλέπεται στο σημείο 24 της διοργανικής συμφωνίας της 6ης Μαΐου 1999 [5] γι' αυτό το ποσό ώστε να προσαρμόσει το όριο της δημοσιονομικής προοπτικής.

[5] ΕΕ C 172, 18.6.1999, σ. 1

Στην παρούσα διορθωτική επιστολή προτείνεται η δημιουργία ενός νέου άρθρου στον προϋπολογισμό 2003, Β2-201, "Συμπληρωματικό κοινοτικό μέτρο για τη διάλυση αλιευτικών σκαφών" στο κεφάλαιο "Άλλες ειδικές διαρθρωτικές ενέργειες". Η απαιτούμενη χρηματοδότηση σύμφωνα με την πρόταση της Επιτροπής η οποία βρίσκεται υπό συζήτηση θα μπορούσε να ανέλθει για το 2003 σε 32 εκατ. ευρώ σε πιστώσεις αναλήψεων υποχρεώσεων και σε 10 εκατ. ευρώ σε πιστώσεις πληρωμών.

2. ΤΟΜΕΑΣ 2: ΔΙΑΡΘΡΩΤΙΚΕΣ ΕΝΕΡΓΕΙΕΣ: ΜΕΤΑΡΡΥΘΜΙΣΗ ΤΗΣ ΚΟΙΝΗΣ ΑΛΙΕΥΤΙΚΗΣ ΠΟΛΙΤΙΚΗΣ ΚΑΙ ΣΥΜΠΛΗΡΩΜΑΤΙΚΟ ΚΟΙΝΟΤΙΚΟ ΜΕΤΡΟ ΓΙΑ ΤΗΝ ΔΙΑΛΥΣΗ ΑΛΙΕΥΤΙΚΩΝ ΣΚΑΦΩΝ

2.1. Ιστορικό

Η Επιτροπή πρότεινε στις 28 Μαΐου 2002 μια κύρια αναθεώρηση της κοινής αλιευτικής πολιτικής με στόχο έναν αλιευτικό στόλο το δυναμικό του οποίου θα ευθυγραμμίζεται με τους διαθέσιμους αλιευτικούς πόρους. Ωστόσο, ενώ το δυναμικό έχει κατά κάποιο τρόπο μειωθεί μέσω των πολυετών προγραμμάτων προσανατολισμού (ΠΠΠ), οι πρόσφατοι στόχοι μείωσης έχουν παραμείνει πολύ μέτριοι και ο στόλος παραμένει πολύ μεγάλος για το μέγεθος των αλιευτικών αποθεμάτων που στοχεύει.

Γι' αυτό τον λόγο, η Επιτροπή πρότεινε ένα συμπληρωματικό μέτρο σχεδιασμένο να παρέχει πρόσθετα κίνητρα στους ιδιοκτήτες αλιευτικών σκαφών ώστε να αντιμετωπισθεί επειγόντως το υπερβολικό δυναμικό αλίευσης εκεί όπου τα αλιευτικά αποθέματα είναι εκτός των ασφαλών βιολογικών ορίων και για τα οποία τα πολυετή διαχειριστικά σχέδια έχουν εφαρμοσθεί. Απ' αυτά τα πολυετή διαχειριστικά σχέδια, όπως εκείνα που έχουν ήδη προταθεί για τον γάδο και τον μερλούκιο, θα προκύψει μεγάλη μείωση των αλιευτικών ευκαιριών για ορισμένα τμήματα του στόλου. Με την απουσία των πρόσθετων μέτρων τα οποία ενθαρρύνουν μια τέτοια μείωση του μεγέθους του στόλου η ανισορροπία μεταξύ στόλου και αλιευτικών πόρων θα αυξηθεί σημαντικά.

Για να αντιμετωπισθεί αυτή η ανισορροπία, η παρούσα πρόταση θα επιτρέψει στα κράτη μέλη να προσφέρουν συμπληρωματικά ποσά στους ιδιοκτήτες σκαφών, που έχουν πληγεί σκληρά από τις προσπάθειες μείωσης, για τη διάλυση των σκαφών τους. Στόχος είναι να ενθαρρυνθούν περισσότεροι ιδιοκτήτες σκαφών να επωφεληθούν της προσφοράς και κατά συνέπεια να βοηθήσουν ώστε η ικανότητα αλίευσης του στόλου που έχει πληγεί από πολυετή διαχειριστικά σχέδια να ευθυγραμμισθεί με τους διαθέσιμους πόρους. Το χρονοδιάγραμμα γι' αυτό το μέτρο περιορίζεται στην περίοδο 2003-2006 ώστε να ενθαρρυνθούν οι ιδιοκτήτες σκαφών να τα παροπλίσουν ταχέως.

Τα προγράμματα ΧΜΠΑ θα παράσχουν κυρίως πριμοδοτήσεις γι' αυτές τις επιπλέον διαλύσεις χάρη στον αναπρογραμματισμό των διαρθρωτικών ταμείων όπως προβλέπεται στην μεσοπρόθεσμη αναθεώρησή τους για τα έτη 2004-2006. Θα ληφθούν επίσης υπόψη κατά τη διάρκεια της μεσοπρόθεσμης αναθεώρησης όλων των διαρθρωτικών ταμείων οι κοινωνικές και περιφερειακές επιπτώσεις της μεταρρύθμισης.

Με σκοπό την έναρξη αυτής της νέας πολιτικής το 2003, ένα ειδικό κίνητρο που θα παρέχει στα κράτη μέλη συμπληρωματικά ποσά απαιτείται για την συγχρηματοδότηση αυτών των επιπλέον διαλύσεων, μαζί με τον κοινοτικό προϋπολογισμό που ήδη είναι διαθέσιμος μέσω του ΧΜΠΑ.

2.2. Προβλεπόμενες ενέργειες

Υπάρχει πρόθεση να χορηγηθούν πρόσθετα χρηματοοικονομικά κίνητρα για διάλυση σκαφών, ώστε να εξασφαλισθεί ότι το ΧΜΠΑ μαζί μ' αυτό το νέο μέτρο θα κινητοποιήσουν αρκετή χρηματοοικονομική ενίσχυση για την αντιμετώπιση των αναγκών που θα προκύψουν από τον γρηγορότερο παροπλισμό αλιευτικών σκαφών.

Δικαιούχοι του στόχου είναι οι ιδιοκτήτες σκαφών/αλιείς που επλήγησαν από πολυετή διαχειριστικά σχέδια (προς απόφαση ακόμη για ορισμένους τύπους αλιείας). Άμεσο αποτέλεσμα θα είναι η θέση σε εφαρμογή του μέτρου που θα οδηγήσει σε μια καθαρή μείωση του δυναμικού του στόλου ή των στόλων.

Τα κράτη μέλη που επιθυμούν να λάβουν αυτή την συμπληρωματική χρηματοοικονομική εισφορά διαθέσιμη για το 2003 θα υποβάλουν στην Επιτροπή ένα σχέδιο δαπάνης παροπλισμού για το οποίο θα αιτούνται επιπλέον χρημάτων. Θα πρέπει να αποδείξουν ότι οι ετήσιες πιστώσεις ΧΜΠΑ δεν είναι αρκετές για να επιτύχουν τους ετήσιους στόχους διάλυσης αλιευτικών σκαφών. Με βάση αυτές τις πληροφορίες η Επιτροπή θα προβεί ακολούθως στη δέσμευση του διαθέσιμου ποσού.

Τα κράτη μέλη θα πρέπει να υποβάλουν την αίτησή τους για καταβολή ενίσχυσης εντός της 30ής Ιουνίου 2004. Με βάση αυτές τις αιτήσεις, η Επιτροπή θα αποφασίσει για την κοινοτική εισφορά που θα καταβληθεί σε κάθε κράτος μέλος.

2.3. Υπολογισμός του κόστους της μεταρρύθμισης

Η συσταθείσα μείωση της αλιευτικής προσπάθειας αποτελεί την αφετηρία για τον υπολογισμό του κόστους της αναγκαίας μείωσης δυναμικού. Ο αριθμός των σκαφών που θα θιγούν από αυτές τις μειώσεις αλιευτικής προσπάθειας μπορεί να υπολογισθεί κατά προσέγγιση, χρησιμοποιώντας το νηολόγιο των αλιευτικών σκαφών. Χρησιμοποιώντας εκτιμήσεις σχετικά με το για πόσα από αυτά τα αλιευτικά σκάφη θα ζητηθεί ενίσχυση διάλυσης μπορεί να υπολογισθεί η συνολική ζήτηση για πριμοδοτήσεις διάλυσης σε κάθε κράτος μέλος. Η διαφορά μεταξύ αυτού του αριθμού και του ποσού που έχει ήδη προγραμματισθεί για ενίσχυση διάλυσης σε κάθε εθνικό πρόγραμμα ΧΜΠΑ δείχνει την ανάγκη για πρόσθετους χρηματοοικονομικούς πόρους.

Υποθέτοντας ότι πρώτα θα διαλυθούν τα παλαιότερα σκάφη, ο συνολικός αριθμός των σκαφών που θα χρειασθεί να απομακρυνθούν από την αλιεία για να επιτευχθεί η μείωση αλιευτικής θνησιμότητας εκτιμάται σε 8592. Μετατρέποντάς τα σε χωρητικότητα και υποθέτοντας μια απορρόφηση της τάξης του 80%, το συνολικό κόστος διάλυσης θα πρέπει να ανέρχεται σε 1376 εκατ. ευρώ, συμπεριλαμβανομένης μιας κοινοτικής συνεισφοράς 712 εκατ. ευρώ.

2.4. Κόστος του ειδικού μέτρου το 2003 και νέος αναπρογραμματισμός στα διαρθρωτικά ταμεία

Στα πλαίσια του ΧΜΠΑ έχουν ήδη προγραμματισθεί 663 εκατ. ευρώ για την προσαρμογή της χωρητικότητας του στόλου (δηλαδή ποσά που προορίζονται για τις διαλύσεις, αλλά επίσης και για εξαγωγές ή κοινές επιχειρήσεις που θα μπορούσαν να προσανατολισθούν προς τις διαλύσεις). Οι απαιτήσεις ανά κράτος μέλος δείχνουν ότι ορισμένα από αυτά δεν θα ζητήσουν επιπλέον χρηματοδότηση ενώ άλλα θα ζητήσουν. Ωστόσο, δεν θα είναι δυνατόν να μεταφερθούν ποσά ΧΜΠΑ μεταξύ των κρατών μελών. Λαμβάνοντας υπόψη αυτούς τους υπολογισμούς ανά κράτος μέλος, η Επιτροπή εκτιμά ότι ο συμπληρωματικός προϋπολογισμός που απαιτείται για τον παροπλισμό εκείνων των σκαφών που κατά πάσα πιθανότητα έχουν πληγεί σημαντικά από πολυετή διαχειριστικά σχέδια θα μπορούσε να εκτιμηθεί σε 272 εκατ. ευρώ κατά τη διάρκεια της περιόδου 2003-2006. Βλ. τον πίνακα στο παράρτημα.

Το προβλεπόμενο για το 2003 ποσό αντιστοιχεί στην εκτιμηθείσα ανάγκη για επιπλέον χρηματοδότηση πριν τεθούν σε εφαρμογή η μεσοπρόθεσμη αναθεώρηση και ο αναπρογραμματισμός για να καλύψουν το υπόλοιπο. Σε ό,τι αφορά αυτό το μέτρο τα κράτη μέλη θα έπρεπε να είναι σε θέση να ανακατανείμουν 240 εκατ. ευρώ από τα 272 εκατ. ευρώ που θεωρήθηκαν απαραίτητα για τη διάλυση των σκαφών. Υπό το πρίσμα του χρονοδιαγράμματος για την μεσοπρόθεσμη αναθεώρηση των διαρθρωτικών ταμείων, η οποία δεν θα τεθεί σε εφαρμογή μέχρι το 2004, ένα πρόσθετο ποσό 32 εκατ. ευρώ είναι αναγκαίο για το 2003 για την έναρξη της μεταρρύθμισης της αλιευτικής πολιτικής.

2.5. Επιπτώσεις στον κοινοτικό προϋπολογισμό του 2003

Η χρηματοδότηση του συμπληρωματικού μέτρου για το έτος 2003 απαιτεί την εισαγωγή ενός νέου κονδυλίου προϋπολογισμού (Β2-201Ν) στο κεφάλαιο Β2-20 του προσχεδίου προϋπολογισμού. Αυτό το νέο κονδύλιο προϋπολογισμού θα περιλαμβάνεται στη δραστηριότητα "διαρθρωτικές παρεμβάσεις για την αλιεία" που περιλαμβάνεται στον τομέα πολιτικής "Αλιεία".

Επειδή το σχετικό μέτρο θα ήταν επιλέξιμο για το ΧΜΠΑ και αρχίζει μια μεγαλύτερη ανακατάταξη των προγραμμάτων ΧΜΠΑ, το νέο κονδύλιο πρέπει να χρηματοδοτηθεί από τον τομέα 2 της δημοσιονομικής προοπτικής.

Επειδή οι διαρθρωτικές ενέργειες προϋπολογίζονται μέχρι το ανώτατο όριο του αντίστοιχου τομέα, η Επιτροπή πρότεινε την κινητοποίηση του μέσου ευελιξίας του 2003 και την εγγραφή των αντίστοιχων πιστώσεων στον τομέα 2 των δημοσιονομικών προοπτικών γι' αυτό τον σκοπό (σημείο 24 της διοργανικής συμφωνίας).

Επειδή η νομική βάση δεν έχει ακόμη εγκριθεί από το Συμβούλιο, η Επιτροπή προτείνει την εγγραφή των πιστώσεων αναλήψεων υποχρεώσεων και πληρωμών ως αποθεματικό στο Β0-40. Η Επιτροπή θα προτείνει τη μεταφορά στο νέο κονδύλιο προϋπολογισμού αμέσως μόλις θα έχει εγκριθεί η νομική βάση.

3. ΑΝΑΚΕΦΑΛΑΙΩΤΙΚΟΣ ΠΙΝΑΚΑΣ ΒΑΣΕΙ ΤΩΝ ΔΗΜΟΣΙΟΝΟΜΙΚΩΝ ΠΡΟΟΠΤΙΚΩΝ

>ΘΕΣΗ ΠIΝΑΚΑ>

(*) Περιλαμβανομένων 170 εκατ. ευρώ για τις συνεισφορές του προσωπικού στο συνταξιοδοτικό σύστημα, σύμφωνα με την υποσημείωση 2 στους πίνακες των δημοσιονομικών προοπτικών και το δημοσιονομικό πλαίσιο για την ΕΕ των 21 που επισυνάπτεται στο παράρτημα ΙΙΑ της 6/5/1999.

(**) Μετά την αποδέσμευση 124.814.000 ευρώ σε πιστώσεις αναλήψεων υποχρεώσεων από το μέσο ευελιξίας.

Παράρτημα: Δημοσιονομική παρέμβαση [6]

[6] Η προβλεπόμενη δημοσιονομική ανάγκη για τους σκοπούς αυτού του ταμείου εμφανίζεται στον συνημμένο πίνακα.

>ΘΕΣΗ ΠIΝΑΚΑ>

ΓΕΝΙΚΗ ΚΑΤΑΣΤΑΣΗ ΤΩΝ ΔΑΠΑΝΩΝ

Γενικά χαρακτηριστικά του προς σύσταση κονδυλίου:

>ΘΕΣΗ ΠIΝΑΚΑ>

(Ονοματολογία ΠΒΔ: 11 06 10 N):

Νέο άρθρο: B2-201 Συμπληρωματικό κοινοτικό μέτρο για διάλυση αλιευτικών σκαφών

>ΘΕΣΗ ΠIΝΑΚΑ>

(1) Πίστωση 32 εκατ. ευρώ εγγράφεται στο κεφάλαιο B0-40

(2) Πίστωση 10 εκατ. ευρώ εγγράφεται στο κεφάλαιο B0-40

Παρατηρήσεις για το νέο κονδύλιο

Το προβλεπόμενο χρονοδιάγραμμα πληρωμών έναντι των αναληφθεισών υποχρεώσεων έχει ως εξής:

>ΘΕΣΗ ΠIΝΑΚΑ>

(1) εκ των οποίων 32 εκατ. ευρώ εγγράφηκαν στο κεφάλαιο B0-40

(2) εκ των οποίων 10 εκατ. ευρώ εγγράφηκαν στο κεφάλαιο B0-40

Η πίστωση αυτή προορίζεται να καλύψει το συμπληρωματικό κοινοτικό μέτρο για διάλυση αλιευτικών σκαφών.

Νομική βάση

Πρόταση κανονισμού του Συμβουλίου για τη θέσπιση ενός εκτάκτου κοινοτικού μέτρου για διάλυση αλιευτικών σκαφών, COM (2002) 190 τελικό της 28.05.2002.